આ વખતે મારા મનમાં વિચાર આવ્યો કે જિંદગીમા પહેલી વખત સફળતા મળે છે તેને ઠોકર મારવી જોઈએ નહીં અને હું મારા માતા-પિતાના આશિર્વાદ લઈને ૧૯ વર્ષની ઉંમરે ફૌજમાં નોકરી જોડાઈ ગયો. C.R.P.F માં ૨૨ વર્ષ અને ૧૦ મહિના સુધી દેશના જુદા જુદા વિસ્તારો કલકત્તા,દાર્જિલિંગ,શ્રીનગર,નાગાલેન્ડ,મણીપુર,ચેન્નઈ,પંજાબ,ઉત્તરપ્રદેશ,આસામ વગેરે જગ્યાએ નોકરી કરી વિશેષ અનુભવ પ્રાપ્ત કર્યો.આ નોકરી દરમિયાન સન ૧૯૯૮માં નાગાલેન્ડ કોહીમામાં એક દિવસ રાત્રે ઉગ્રવાદીઓની સામે પુરી રાત ફાયરિંગ ચાલતુ રહ્યું અને અંતે બે ઉગ્રવાદીઓને ફાયરિંગમાં મારી નાખ્યા અને બાકી ઉગ્રવાદીઓ જગ્યા છોડી જતાં રહ્યાં અને તેના કારણે અમારો કેમ્પ સુરક્ષીત બચી ગયો અને કોઈ મોટી હાની થવાથી બચાવ થઈ ગયો તે બદલ C.R.P.F માં અમને અમારી પુરી ટીમને પોલીસ મેડલ એનાયત થયો હતો આ ઉપરાંત સન ૧૯૮૯ ડિસેમ્બરમાં જ્યારે જમ્મુ-કાશ્મીરના તે વખતના મુખ્યપ્રધાન ની દિકરી નું આંતકવાદીઓએ અપહરણ કર્યુ ત્યારે અમો કલકત્તામાં હતા અને કલકત્તામાં તાપમાન સમ હતુ ત્યારે અચાનક અમને આ ઓપરેશનની જવાબદારી સોંપવામાં આવી ત્યારે અમે નોર્મલ કપડા પહેરીને હવાઈ જહાજમાં બેઠા અને ત્રણ કલાક પછી જ્યારે અમને શ્રીનગરમાં બરફ વાળા વાતાવરણમાં ઉતાર્યા ત્યારે અમારી હાલત ઠંડીના લીધે બહુ જ ખરાબ થઈ ગઈ હતી.જ્યારે અમો અચાનક સમ વાતાવરણ માંથી “૦” ડિગ્રી વાતાવરણમાં ગયા ત્યારે અમો પુરી રાત ઉંઘ્યા વગર જેમ તેમ કરી રાત પસાર કારી જે અમારી નોકરીનો યાદગાર અનુભવ હતો.